Лыжэ къежэхыгъуэ лъэхъэнэщIэр къызэIуах
Дыгъэгъазэм и 14-м Iуащхьэмахуэ лъапэ къыщызэIуахащ бгы-лыжэ къежэхыгъуэ лъэхъэнэр. Мыпхуэдэ Iуэху дахэр ирагъэкIуэкIын зэрыщIадзэрэ мы гъэм илъэс 50 ирикъуащ. «Азау» хуейм деж щрагъэкIуэкIа гуфIэгъуэ зэхыхьэм хэтащ Урысейм и Президентым и полномочнэ лIыкIуэу КИФЩI-м щыIэ Матовников Александррэ Къэбэрдей-Балъкъэр Республикэм и Iэтащхьэ КIуэкIуэ Казбекрэ.
Махуэшхуэм кърихьэлIат Къэбэрдей-Балъкъэрым щыпсэухэм къищынэмыщIа, Екатеринбург, Красноярск, Краснодар, Мэхъэчкъалэ, Владивосток, Улан-Удэ, Ростов къикIа зыгъэпсэхуакIуэ мини 4-м щIигъу.
— Мы гъэм илъэс тхущI ирокъу Iуащхьэмахуэ дэкI кIапсэ гъуэгур зэрырагъажьэрэ. Шэч къытетхьэркъым зэман гъунэгъум Iуащхьэмахуэ лъапэ зыгъэпсэхупIэм зыужьыныгъэ зэригъуэтынум. ФыкъакIуэ, зыщывгъэпсэху мы щIыналъэ дахэм, — жиIащ Матовниковым. ЛыжэкIэ къэжыхьынымрэ бгым дэкIыным-рэ щыхуагъасэ республикэ сабий спорт школым иIэ зэфIэкIхэр хьэщIэм къыхигъэща нэужь, еджапIэм щIэс ныбжьыщIэхэр псом япэу лыжэкIэ бгым кърагъэжэхащ.
КIуэкIуэ Казбек жиIащ Iуащхьэмахуэ бгыр насы-пым и Iуащхьэу къызэралъытэр. Ар зызыгъэпсэхухэм ехъуэхъуащ я унагъуэхэм мамырыгъэрэ насыпрэ илъыну. Сабий спорт школым и гъэсэнхэм ехъулIэныгъэшхуэхэр къагъэлъэгъуэну зэригуапэр къыхигъэщри, КъБР-м и Iэтащхьэмрэ Матовниковымрэ абыхэм саугъэту иратащ бгым къызэрежэх лыжэщIэхэр.
— Кавказ Ищхъэрэм и IуэхухэмкIэ министерствэм фIыщIэ хуэсщIыну сыхуейщ, Iуащхьэмахуэ лъапэ зыгъэпсэхупIэм, къапщтэмэ, зэрыщыту Къэбэрдей-Балъкъэрым зедгъэужьынымкIэ зэпымыууэ дэIэпыкъуэгъу къызэрытхуэхъум папщIэ. НыбжьыщIэ цIыкIухэм нобэ сынывохъуэхъу мыпхуэдэу жыджэру, спортым фыщефIакIуэу фыкъэтэджыну. ХьэщIэхэми бысымхэми дынывохъуэхъу нобэрей махуэмкIэ, — жиIащ КIуэкIуэ Казбек.
Урысейм и пощтым а махуэм хуигъэхьэзырат Къэбэрдей-Балъкъэрым и щIыпIэ нэхъ дахэ дыдэхэр зытет открыткэщIэхэр. ЦIыхухэм Iэмал яIащ я Iэр щIадзу тыгъэ зыхуащIыну зыхуейхэм пощткIэ ахэр хуаутIыпщыну. КъБР-м и Iэтащхьэри а Iуэхум хэтащ.
Махуэшхуэр ягъэдэхащ щIыналъэм и артистхэм, «Кабардинка» къэрал академическэ ансамблым и къэфакIуэ Дер Мухьэмэд, «Балкария» къэрал IуэрыIуатэ-этнографие ансамблым хэтхэу Жабоевэ Анжелэрэ Анаев Муратрэ.
Балигъхэри ныбжьыщIэхэри зэхьэзэхуэ зэмылIэужьыгъуэхэм хэтащ. Лыжэрэ сноубордкIэ къэзыжыхьхэм папщIэ спорт зэпеуэ зэхуэмыдэхэр ирагъэкIуэкIащ. Абы щытекIуахэм саугъэт лъапIэхэр иратащ, «Iуащхьэмахуэ зыгъэпсэхупIэ» акционер зэгухьэныгъэм, «Альпиндустрия» тыкуэным къабгъэдэкIыу. Къызэхуэсахэр еплъащ Iуащхьэма-хуэ и теплъэр мылым къызэрыхаIущIыкIми.
Къыхэгъэщыпхъэщ а махуэм сыхьэт 11-м къыщыщIэдзауэ кIапсэ гъуэгухэр пщIэншэу зэрагъэлэжьар. Апхуэдэуи зыгъэпсэхуакIуэхэр еплъащ къегъэлакIуэхэр бгым зэгъусэу екIуу къызэрежэхам. Пщыхьэщхьэм цIыхухэм Iэмал яIащ бгым къызэрежэхыну Iэжьэхэр пщIэншэу къащтэну. Iуащхьэмахуэ лъапэ бгы-лыжэ лъэхъэнэр гъатхэпэм ику пщIондэ щокIуэкI. ИлъэсыщIэ зыгъэпсэхугъуэхэм ирихьэлIэу абы зыщагъэпсэхуну хуагъэфащэ махуэ къэс цIыху мини 3-м нэблагъэм.
Махуэшхуэр зэхуащIыжащ хьэрэкIытIэхэмкIэ.
БАГЪЭТЫР Луизэ.
Сурэтыр Каюдин Евгений трихащ
